b'\n_START_ARTICLE_\nNavigointi\n_START_PARAGRAPH_\nNavigointi on mink\xc3\xa4 tahansa aluksen tai ajoneuvon paikan ja kulkusuunnan m\xc3\xa4\xc3\xa4ritt\xc3\xa4mist\xc3\xa4 eri menetelmill\xc3\xa4. Sana navigointi tulee latinan sanasta navigare \xe2\x80\x99merenkulku\xe2\x80\x99. Tunnetuinta navigointi lieneekin merenkulussa, johon se varsin yleisesti yhdistet\xc3\xa4\xc3\xa4n. _NEWLINE_Navigointiin sis\xc3\xa4ltyv\xc3\xa4t kaikki merenkululliset toimenpiteet, kuten aluksen sijainnin m\xc3\xa4\xc3\xa4ritys, sopivan kulkusuunnan asettaminen ja aluksen turvallisen kulun takaaminen. T\xc3\xa4st\xc3\xa4 toiminnasta vastaa aina aluksen p\xc3\xa4\xc3\xa4llikk\xc3\xb6._NEWLINE_K\xc3\xa4yt\xc3\xa4nn\xc3\xb6ss\xc3\xa4 p\xc3\xa4\xc3\xa4llikk\xc3\xb6 delegoi navigointiteht\xc3\xa4v\xc3\xa4t aluksen vahtip\xc3\xa4\xc3\xa4llikk\xc3\xb6in\xc3\xa4 toimiville per\xc3\xa4miehille, jotka vuorollaan toteuttavat p\xc3\xa4\xc3\xa4llik\xc3\xb6n valitsemaa reitti\xc3\xa4. P\xc3\xa4\xc3\xa4llik\xc3\xb6n vastuuta ei kuitenkaan voida siirt\xc3\xa4\xc3\xa4, joten esimerkiksi karilleajotilanteessa syytteisiin vastaa aina ensisijaisesti aluksen p\xc3\xa4\xc3\xa4llikk\xc3\xb6, riippumatta siit\xc3\xa4 kuka navigoi ja ohjasi alusta._NEWLINE_My\xc3\xb6s ilmailussa harjoitetaan navigointia, johon p\xc3\xa4tev\xc3\xa4t aivan samat m\xc3\xa4\xc3\xa4ritelm\xc3\xa4t ja vastuut kuin merenkulussakin. Menetelm\xc3\xa4t tosin ovat erilaisia ja painottuvat nyky\xc3\xa4\xc3\xa4n erityisesti ammattiliikenteess\xc3\xa4 elektronisiin menetelmiin. Vain urheilulent\xc3\xa4j\xc3\xa4t, erityisesti purjelent\xc3\xa4j\xc3\xa4t ja riippuliit\xc3\xa4j\xc3\xa4t, turvautuvat viel\xc3\xa4 n\xc3\xa4k\xc3\xb6varaiseen navigointiin._NEWLINE_Elektronisen navigoinnin alalla lentonavigointi on edell\xc3\xa4k\xc3\xa4vij\xc3\xa4; jo varhain tulivat k\xc3\xa4ytt\xc3\xb6\xc3\xb6n niin radiomajakat kuin lennonvalvontakin. Erilaiset ohjausmenetelm\xc3\xa4t, er\xc3\xa4in\xc3\xa4 tunnetuimpina GCA ja ILS, sek\xc3\xa4 tietenkin tutka, testattiin nimenomaan lentoliikenteen k\xc3\xa4yt\xc3\xb6ss\xc3\xa4, joskin monia n\xc3\xa4ist\xc3\xa4 menetelmist\xc3\xa4 kehitettiin alun perin sotilask\xc3\xa4ytt\xc3\xb6\xc3\xb6n.   _NEWLINE_My\xc3\xb6s maaliikenteess\xc3\xa4 harjoitetaan navigointia. Satelliittiperusteinen GPS-j\xc3\xa4rjestelm\xc3\xa4 otettiin jossakin vaiheessa k\xc3\xa4ytt\xc3\xb6\xc3\xb6n my\xc3\xb6s maaliikenteess\xc3\xa4 ja se onkin osoittautunut monella tavoin hyv\xc3\xa4ksi apuv\xc3\xa4lineeksi. Ammattiliikenne on ottanut siit\xc3\xa4 suurimman hy\xc3\xb6dyn, joskin k\xc3\xa4ytt\xc3\xb6 kasvaa my\xc3\xb6s yksityisliikenteess\xc3\xa4 sit\xc3\xa4 mukaa kuin laitteiden hinta laskee. Jalankulkijoista t\xc3\xa4t\xc3\xa4 laitetta k\xc3\xa4ytt\xc3\xa4v\xc3\xa4t p\xc3\xa4\xc3\xa4asiassa vain er\xc3\xa4retkeilij\xc3\xa4t, joille se on hy\xc3\xb6dyllisin.  Kokonaan laite ei tule syrj\xc3\xa4ytt\xc3\xa4m\xc3\xa4\xc3\xa4n karttaa ja kompassia, vaan molemmat t\xc3\xa4ydent\xc3\xa4v\xc3\xa4t toisiaan.\n_START_SECTION_\nNavigoinnin varhaiset vaiheet\n_START_PARAGRAPH_\nEsihistoriallisista navigoijista on ennen kaikkea mainittava polynesialaiset noin tuhat vuotta sitten ja viikingit, jotka saavuttivat Amerikan samoihin aikoihin. Sulawesilaiset asuttivat Madagaskarin nykyisest\xc3\xa4 Indonesiasta k\xc3\xa4sin noin vuoden 500 paikkeilla. Polynesialaisten navigointitaidot olivat nykyaikaisen merimiehen n\xc3\xa4k\xc3\xb6kulmasta v\xc3\xa4hint\xc3\xa4\xc3\xa4nkin outoja. Heid\xc3\xa4n taitonsa paikanm\xc3\xa4\xc3\xa4rityksess\xc3\xa4 perustui pitk\xc3\xa4lti alueensa merivirtojen tuntemiseen, ja jos virtaus oli liian heikko silmin n\xc3\xa4ht\xc3\xa4v\xc3\xa4ksi tai k\xc3\xa4dell\xc3\xa4 tunnettavaksi, polynesialaisnavigoija laskeutui alastomana mereen ja tunnusteli virtauksia vartalonsa avulla. Vanhoja navigointiv\xc3\xa4lineit\xc3\xa4 ovat my\xc3\xb6s aurinkokello ja aurinkokivi._NEWLINE_Viikinkien navigointi perustui auringon ja y\xc3\xb6ll\xc3\xa4 Pohjant\xc3\xa4hden aseman m\xc3\xa4\xc3\xa4ritt\xc3\xa4miseen. Viikingit m\xc3\xa4\xc3\xa4ritteliv\xc3\xa4t leveysasteen aurinkolevyn kautta p\xc3\xa4iv\xc3\xa4ll\xc3\xa4, ja toisaalta sirkumpolaaristen t\xc3\xa4htien kautta y\xc3\xb6ll\xc3\xa4. Maan l\xc3\xa4heisyys kyettiin toteamaan aaltojen muodosta ja murtumisesta, ja toisaalta linnuista sek\xc3\xa4 pilvimuodostelmista, jotka ovat erilaisia kuin merell\xc3\xa4._NEWLINE_Yksi varhaisimpia navigointimenetelmi\xc3\xa4 on ristisuuntima. K\xc3\xa4ytett\xc3\xa4ess\xc3\xa4 ristisuuntimaa otetaan suuntima kahteen eri kohteeseen, ja lasketaan niiden leikkauspiste. Navigaattori sijaitsee t\xc3\xa4ss\xc3\xa4 leikkauspisteess\xc3\xa4. Ristisuuntiman k\xc3\xa4ytt\xc3\xb6 on yh\xc3\xa4 t\xc3\xa4n\xc3\xa4kin p\xc3\xa4iv\xc3\xa4n\xc3\xa4 ensimm\xc3\xa4inen navigointimenetelm\xc3\xa4, mik\xc3\xa4 merenkulkijoille opetetaan, ja sen osaamista edellytet\xc3\xa4\xc3\xa4n kaikissa merenkulkututkinnoissa.\n_START_SECTION_\nPerinteiset menetelm\xc3\xa4t\n_START_PARAGRAPH_\nEnnen GPS-laitteita ja tietokoneita navigoinnin perusv\xc3\xa4lineit\xc3\xa4 olivat suunnan antava kompassi, nopeuden ja/tai matkan antava loki, kronometri (kello) ja kulmanmittausv\xc3\xa4lineet, kuten astrolabi, jaakobinsauva ja sekstantti. _NEWLINE_Rannikolla pystyt\xc3\xa4\xc3\xa4n navigoimaan maamerkkien avulla, mik\xc3\xa4 edellytt\xc3\xa4\xc3\xa4 hyvien, geometrisesti oikeiden karttojen tai sijaintitietojen k\xc3\xa4ytt\xc3\xb6\xc3\xa4. Niiden tuottaminen on kartografian ja geodesian teht\xc3\xa4v\xc3\xa4n\xc3\xa4. Havainnoimalla maamerkkej\xc3\xa4 voidaan m\xc3\xa4\xc3\xa4ritt\xc3\xa4\xc3\xa4 aluksen senhetkinen sijainti ja kartan avulla m\xc3\xa4\xc3\xa4ritt\xc3\xa4\xc3\xa4 oikea kurssi, joka pidet\xc3\xa4\xc3\xa4n kompassin avulla._NEWLINE_Havaintojen v\xc3\xa4lill\xc3\xa4 aluksen sijaintia voidaan seurata merkint\xc3\xa4laskulla, joka perustuu tunnetun nopeuden ja suunnan ekstrapolointiin. Merkint\xc3\xa4laskun tulos perustuu arvioihin suunnasta ja nopeudesta eik\xc3\xa4 siten ole tarkka, vaan huononee nopeasti ajan kuluessa. Inertianavigointi on tavallaan merkint\xc3\xa4laskun hi-tech versio, jossa herk\xc3\xa4t anturit mittaavat aluksen liikkeit\xc3\xa4 jatkuvasti._NEWLINE_Navigointi avomerell\xc3\xa4 edellytti tarkkaa ajanpitoa kronometrin avulla: latitudi eli leveysaste saadaan napakorkeuden avulla, mutta longitudin eli pituusasteen m\xc3\xa4\xc3\xa4ritys edellytti, ett\xc3\xa4 tunnettiin paikallisen ajan ja l\xc3\xa4ht\xc3\xb6sataman virallisen ajan v\xc3\xa4linen ero. Vasta vuonna 1762 kyettiin valmistamaan t\xc3\xa4h\xc3\xa4n kelpaava riitt\xc3\xa4v\xc3\xa4n tarkka kronometri (John Harrison). T\xc3\xa4htitieteellinen navigointi sekstantin, kronometrin ja The Nautical Almanacin avulla on yh\xc3\xa4 t\xc3\xa4n\xc3\xa4kin p\xc3\xa4iv\xc3\xa4n\xc3\xa4 kaiken navigoinnin perusta, ja merip\xc3\xa4\xc3\xa4llyst\xc3\xb6tutkinnossa edellytet\xc3\xa4\xc3\xa4n t\xc3\xa4htitieteellisen navigoinnin hallintaa. Jokaiselta merialukselta tulee l\xc3\xb6yty\xc3\xa4 t\xc3\xa4htitieteelliseen navigointiin tarvittavat v\xc3\xa4lineet._NEWLINE_T\xc3\xa4htitieteellisess\xc3\xa4 navigoinnissa m\xc3\xa4\xc3\xa4ritet\xc3\xa4\xc3\xa4n taivaankappaleen korkeus sekstantilla ja sen atsimuutti suuntimakompassilla, ja m\xc3\xa4\xc3\xa4ritell\xc3\xa4\xc3\xa4n taivaankappaleen sijainti ja tuntikulma Nautical Almanacista. T\xc3\xa4m\xc3\xa4n j\xc3\xa4lkeen lasketaan trigonometrian keinoin taivaankappaleen sijoittaja - se k\xc3\xa4yr\xc3\xa4, jolla taivaankappaleen n\xc3\xa4kyvyys vastaa kyseist\xc3\xa4 havaintoa kronometrin m\xc3\xa4\xc3\xa4rittelem\xc3\xa4\xc3\xa4n kellonaikaan. Kun havainto tehd\xc3\xa4\xc3\xa4n kahdesta taivaankappaleesta, voidaan kahden sijoittajan risteyskohdasta m\xc3\xa4\xc3\xa4ritt\xc3\xa4\xc3\xa4 paikka. Sekstantin maksimitarkkuus on 0,1 kulmaminuuttia, joka vastaa yht\xc3\xa4 kaapelinmittaa (183 m). Avomerell\xc3\xa4 20 mpk katsotaan riitt\xc3\xa4v\xc3\xa4ksi mittaustarkkuudeksi._NEWLINE_Hyperbeliset navigointij\xc3\xa4rjestelm\xc3\xa4t (Decca, Loran) olivat 1900-luvun loppupuolella merkitt\xc3\xa4vi\xc3\xa4, vaikka satelliittinavigointi on osin syrj\xc3\xa4nnyt ne. Samoin Transit-satelliittipaikannusj\xc3\xa4rjestelm\xc3\xa4 _NEWLINE_ei ole en\xc3\xa4\xc3\xa4 k\xc3\xa4yt\xc3\xb6ss\xc3\xa4. Hyperbelinavigaatio perustuu siihen, ett\xc3\xa4 kahden eri pisteen v\xc3\xa4lisen erotuksen vakioet\xc3\xa4isyyden ura muodostaa hyperbelin. Useampien erotusten v\xc3\xa4liset hyperbelit muodostavat hyperbelikent\xc3\xa4n, jossa hyperbelien v\xc3\xa4li\xc3\xa4 kutsutaan kujaksi. Hyperbelinavigaatiossa mitataan kahden eri l\xc3\xa4hettimen l\xc3\xa4hett\xc3\xa4m\xc3\xa4n signaalin joko matkaeroa (Loran) tai aikaeroa (Decca), ja n\xc3\xa4in saadaan paikannettua sijoittaja joko hyperbelille tai n\xc3\xa4iden v\xc3\xa4liselle kujalle (lane). Kun t\xc3\xa4m\xc3\xa4 paikannus tehd\xc3\xa4\xc3\xa4n kahdesti - vaihtaen toinen l\xc3\xa4hettimist\xc3\xa4 kolmanteen - voidaan paikka m\xc3\xa4\xc3\xa4ritt\xc3\xa4\xc3\xa4 nyt hyvin tarkasti kahden sijoittajan ristisuuntimana.\n_START_SECTION_\nNykyaika\n_START_PARAGRAPH_\nNavigoinnista puhutaan nykyisin my\xc3\xb6s ilma- ja avaruuslentojen yhteydess\xc3\xa4. Mik\xc3\xa4li on kyse miehitt\xc3\xa4m\xc3\xa4tt\xc3\xb6m\xc3\xa4st\xc3\xa4 aluksesta, puhutaan ohjauksesta. _NEWLINE_GPS-j\xc3\xa4rjestelm\xc3\xa4 on nykyisin k\xc3\xa4ytetyin navigointimenetelm\xc3\xa4. Se on maailmanlaajuisesti k\xc3\xa4ytett\xc3\xa4viss\xc3\xa4, tosiaikainen ja passiivinen. Vastaavat j\xc3\xa4rjestelm\xc3\xa4t ovat GLONASS (Ven\xc3\xa4j\xc3\xa4) ja Galileo (EU, vasta suunnitteilla). Satelliittipaikannus vaatii mm. merenkulussa korjaustietoja maa-asemilta, Suomessa Merenkulkulaitos yll\xc3\xa4pit\xc3\xa4\xc3\xa4 differentiaali-GPS-verkostoa suurten satamakaupunkien luona._NEWLINE_Ilma- ja avaruusnavigoinnin apuv\xc3\xa4lineen\xc3\xa4 k\xc3\xa4ytet\xc3\xa4\xc3\xa4n inertianavigointia.\n_START_SECTION_\nSuomen navigaatiolitto ry.\n_START_PARAGRAPH_\nNavigointi on harrastuksena lis\xc3\xa4nnyt suosiotaan tasaisesti veneilyn suosion kasvaessa. Merkitt\xc3\xa4vin ja pisimp\xc3\xa4\xc3\xa4n toiminut harrastajien yhteis\xc3\xb6 on Suomen Navigaatioliitto. Sen perustivat meriupseeri evp., toimittaja Stig Westerlund ja merikapteeni, my\xc3\xb6hempi merenkulkuneuvos Arvo Heikki Sainio vuonna 1957. Porkkalan vuokra-alueen palautuksen yhteydess\xc3\xa4 avautui suomalaisille uusia veneilyreittej\xc3\xa4 ja mahdollisuuksia. _NEWLINE_Moninaisten vaiheiden kautta liitto ja sen perusseura Navigationss\xc3\xa4llskap i Finland saavuttivat vakiintuneen aseman; muitakin seuroja ryhdyttiin perustamaan, ja nyky\xc3\xa4\xc3\xa4n niiden ja ty\xc3\xb6v\xc3\xa4enopistojen harjoittama navigaatiokurssien j\xc3\xa4rjest\xc3\xa4minen on saavuttanut suorastaan institutionaalisen aseman.Liiton perusperiaate on pit\xc3\xa4\xc3\xa4 yll\xc3\xa4 vanhoja matemaattisia ja maantieteellisi\xc3\xa4 merenkulkutaitoja. Navigaatioliitossa ei ole henkil\xc3\xb6j\xc3\xa4seni\xc3\xa4, vain yhteis\xc3\xb6j\xc3\xa4seni\xc3\xa4. _NEWLINE_Liitolla on tutkintoj\xc3\xa4rjestelm\xc3\xa4, joka koostuu kolmesta tutkinnosta: 1) saaristolaivuri-, 2) rannikkolaivuri- ja 3) avomerilaivuri. Kaksi alinta astetta k\xc3\xa4sitt\xc3\xa4v\xc3\xa4t matemaattista ja maantieteellist\xc3\xa4 merenkulkuoppia sek\xc3\xa4 meriteiden s\xc3\xa4\xc3\xa4nt\xc3\xb6j\xc3\xa4. Kunkin asteen voi suorittaa noin nelj\xc3\xa4ss\xc3\xa4 kuukaudessa. Tutkintoja j\xc3\xa4rjestet\xc3\xa4\xc3\xa4n kaksi kertaa vuodessa, samaan aikaan kaikkialla Suomessa. Ylin tutkinto eli avomerilaivuri kest\xc3\xa4\xc3\xa4 koko talven ja sen tutkintoja on kerran vuodessa eli kev\xc3\xa4\xc3\xa4ll\xc3\xa4. Tutkinnot on nyky\xc3\xa4\xc3\xa4n suoritettava porrastetusti, viel\xc3\xa4 1980-luvulla saattoi rannikkolaivurin suorittaa suoraan. Kaikilla kolmella asteella on oma p\xc3\xa4tevyysviirins\xc3\xa4 ja tunnuksensa. Tutkintoja on pidetty s\xc3\xa4\xc3\xa4nn\xc3\xb6llisesti ajan tasalla.  Esimerkiksi radiosuuntiminen poistui rannikkolaivurien opetuksesta kun meriradiomajakat poistuivat k\xc3\xa4yt\xc3\xb6st\xc3\xa4.  Tilalle tuli vuorovesinavigoinnin perusteet. Liiton j\xc3\xa4rjest\xc3\xa4m\xc3\xa4 rannikkonavigoinnin tutkinto hyv\xc3\xa4ksyt\xc3\xa4\xc3\xa4n n\xc3\xa4ytt\xc3\xb6n\xc3\xa4 teoriaosaamisesta kansainv\xc3\xa4list\xc3\xa4 huviveneenkuljettajankirjaa varten._NEWLINE_1990-luvulla Navigaatioliitto teki yhteisty\xc3\xb6sopimuksen muiden silloisten veneilyliittojen eli Suomen Veneilyliiton ja Suomen Purjehtijaliiton kanssa. Siit\xc3\xa4 l\xc3\xa4htien vain Navigaatioliittoon kuuluvat seurat ovat voineet hankkia itselleen katsastusmiehi\xc3\xa4 sek\xc3\xa4 oman pursilipun, kun aiemmin edellytyksen\xc3\xa4 oli joko Veneily- tai Purjehtijaliiton j\xc3\xa4senyys.'